钦定古今图书集成/明伦汇编/人事典/第075卷 > 易经 > 《既济卦》
## 钦定古今图书集成/明伦汇编/人事典/第075卷 > 易经 > 《既济卦》

《象》曰：水在火上，“既济。”君子以思患而豫防之。

〈大全〉平庵项氏曰：“人之用莫大于火，而火常生患。善济火者莫如水，思火之为患，而储水以防，使水常在火上，其力足以胜之，则其患亡矣。是故君子致道立教，设政举事，知末流之生患，必皆有以防而济之。”进斋徐氏曰：“《既济》虽非有患之时，而患每生于《既济》之后，君子于此慎思而豫为之防，则不至于患矣。”

六四。𦈡有衣袽。终日戒。《象》曰：“终日戒。”有所疑也。

〈程传〉“终日戒惧”，常疑患之将至也。处《既济》之时，当畏慎如是也。